Ir-Regolament tal-Kummissjoni (KE) Nru 1334/2002
tat-23 ta’ Lulju 2002
li jippreskrivi regoli dettaljati sabiex jiġi applikat ir-Regolament tal-Kunsill (KE) Nru 1638/98 rigward il-programmi tax-xogħol ta’ organizzazzjonijiet ta’ operaturi fis-settur taż-żebbuġ għas-snin tas-suq 2002/03 u 2003/04
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1638/98 ta’ l-20 ta’ Lulju 1998 li jemenda r-Regolament Nru 136/66/KEE dwar it-twaqqif ta’ organizzazzjoni komuni tas-suq fiż-żjut u x-xaħmijiet [1], kif emendat mir-Regolament (KE) Nru 1513/2001 [2], u partikolarment it-tieni inċiż ta’ l-ewwel subparagrafu ta’ l-Artikolu 4a(3) u l-Artikolu 4a(4) miġjub fih,
Billi:
(1) L-Artikolu 4a(1) tar-Regolament (KE) Nru 1638/98 jipprovdi li, taħt l-organizzazzjoni komuni tas-suq fiż-żjut u x-xaħmijiet, fis-seħħ mill-1 ta’ Novembru 2002, l-Istati Membri li jipproduċu żejt taż-żebbuġa jistgħu iżommu f’ċerti limiti porzjoni ta’ għajnuna, fejn xieraq maħsuba għaż-żejt taż-żebbuġa u/jew produtturi ta’ żebbuġ tal-mejda, biex jiġu żgurati finanzi Komunitarji ta’ programmi ta’ xogħol mfassla minn organizzazzjonijiet ta’ operaturi approvati. Għandu jiġi preskritt li l-programmi tax-xogħol imsemmija ikopru s-snin tas-suq 2002/03 u 2003/04 biss, skond ir-Regolament Nru 136/66/KEE tal-Kunsill tat-22 ta’ Settembru 1966 dwar l-istabbiliment ta’ organizzazzjoni komuni tas-suq għaż-żjut u x-xaħmijiet [3], kif l-aħħar emendat bir-Regolament (KE) Nru 1513/2001.
(2) Biex jiġi żgurat li l-organizzazzjonijiet ta’ operaturi approvati huma effettivi, l-approvazzjoni trid ikollha x’taqsam ma’ kategoriji ta’ operaturi li jkollhom impatt maġġuri fis-setturi taż-żejt taż-żebbuġa u/jew żebbuġ tal-mejda, waqt li jiġi żgurat li dawk l-organizzazzjonijiet huma kbar biżżejjed biex jiksbu riżultati ekonomikament sinifikanti. L-Istati Membri għandhom ikunu jistgħu wkoll, rigward sitwazzjonijiet lokali, jippreskrivu kriterji addizzjonali approvati biex jiżguraw li l-organizzazzjonijiet approvati jkollhom kapaċità suffiċjenti.
(3) Biex jiżguraw tmexxija amministrattiva effettiva tas-sistema ta’ organizzazzjonijiet ta’ operaturi approvati fis-settur taż-żebbuġ, il-proċeduri u l-limiti taż-żmien għall-approvazzjoni ta’ organizzazzjonijiet bħal dawn, il-kriterji biex jintgħażlu l-programmi tax-xogħol tagħhom u l-arranġamenti biex jitħallsu fondi tal-Komunità għandhom jiġu preskritti.
(4) Biex tiġi żgurata konsistenza totali bejn l-attivitajiet ta’ organizzazzjonijiet ta’ operaturi approvati fis-settur taż-żebbuġ, huwa meħtieġ li jiġu preskritti t-tipi ta’ attivitajiet li huma eliġibbli għal fondi tal-Komunità u l-kriterji ta’ għażla għall-programmi tax-xogħol. L-Istati Membri kkonċernati għandhom, madankollu, jiġu permessi li jippreskrivu kondizzjonijiet ta’ eliġibilità addizzjonali sabiex attivitajiet jiġu mwettqa b’mod aktar viċin għal realtajiet nazzjonali fis-settur taż-żebbuġ.
(5) Sabiex ix-xogħol jitħalla jibda f’waqtu, organizzazzjonijiet ta’ operaturi fis-settur taż-żebbuġ għandhom ikunu jistgħu jirċievu ħlas bil-quddiem fuq fondi approvati tal-Komunità, bla ħsara għad-depożitu ta’ sigurtà taħt it-termini preskritti mir-Regolament tal-Kummissjoni (KEE) Nru 2220/85 tat-22 ta’ Lulju 1985 li jippreskrivi regoli dettaljati li japplikaw is-sistema ta’ sigurtajiet għall-prodotti agrikoli [4], kif l-aħħar emendat mir-Regolament (KE) Nru 1932/1999 [5].
(6) Għall-għanijiet ta’ tmexxija kif suppost tar-regoli fuq organizzazzjonijiet ta’ operaturi fis-settur taż-żebbuġ, l-Istati Membri kkonċernati għandhom ifasslu pjan ta’ kontroll u jispeċifikaw sistema ta’ penali għal xi irregolaritajiet kommessi. Disposizzjoni għandha ssir ukoll għal organizzazzjonijiet ta’ operaturi biex jgħarrfu r-riżultati tax-xogħol tagħhom lill-awtoritajiet nazzjonali fl-Istati Membri kkonċernati u biex jittrasmettu dawk ir-risultati lill-Kummissjoni.
(7) Il-miżuri provvduti f’dan ir-Regolament huma bi qbil ma’ l-opinjoni tal-Kumitat ta’ Ġestjoni dwar iż-Żjut u x-Xaħmijiet,
ADOTTAT DAN IR-REGOLAMENT:
L-Artikolu 1
L-għan u d-definizzjonijiet
1. Dan ir-Regolament jippreskrivi, għas-snin tas-suq 2002/03 u 2003/04, regoli dettaljati għall-applikazzjoni ta’ l-Artikolu 4a(1) tar-Regolament (KE) Nru 1638/98 rigward l-approvazzjoni ta’ u l-programmi tax-xogħol imfassla minn organizzazzjonijiet produtturi u assoċjazzjonijiet tagħhom, organizzazzjonijiet fost il-friegħi u organizzazzjonijiet ta’ operaturi oħra fis-setturi taż-żejt taż-żebbuġa u taż-żebbuġ tal-mejda kif riferiti f’dak il-paragrafu.
2. Għall-għanijiet ta’ dan ir-Regolament:
(a) organizzazzjonijiet ta’ operaturi fis-settur taż-żebbuġ ifisser organizzazzjoni jew assoċjazzjoni kif riferiti fl-Artikolu 4a(1) tar-Regolament (KE) Nru 1638/98;
(b) żona reġjonali tfisser żona kif definita fl-Anness mar-Regolament tal-Kummissjoni (KE) Nru 2366/98 [6], u ż-żona kostitwita mill-bqija tat-territorju f’kull Stat Membru produttur. Fil-każ ta’ l-Italja dawn li ġejjin huma meqjusa wkoll bħala żoni reġjonali:
- Liguria, Piemontr u Valle d’Aosta, jew
- Lombardia, Trentino-Alto Adige, Veneto u Friuli-Venezia Giulia, jew
- Umbria, Marche u Emilia-Romagna, jew
- Basilicata, jew
- Sardegna, jew
- Abruzzo u Molise.
L-Artikolu 2
Il-kondizzjonijiet għall-approvazzjoni ta’ l-organizzazzjonijiet ta’ operaturi fis-settur taż-żebbuġ
1. L-Istati Membri għandhom japprovaw organizzazzjonijiet ta’ operaturi fis-settur taż-żebbuġ li jintrabtu biex jissottomettu kontrolli provvduti f’dan ir-Regolament u li jilħqu ċerti kondizzjonijiet.
2. Għat-tipi varji ta’ organizzazzjonijiet ta’ operaturi fis-settur taż-żebbuġ, il-kondizzjonijiet riferiti fil-paragrafu 1 għandhom ikunu dawk indikati f’punti (a), (b), (ċ) u (d) rispettivament, fejn in-numru minimu ta’ membri u kriterji oħra ta’ daqs minimu jistgħu jiżdiedu mill-Istat Membru kkonċernat, u dawk preskritti, fejn applikabbli, mill-awtoritajiet kompetenti nazzjonali rigward kapaċitajiet operazzjonali, mezzi disponibbli u kontrolli fuq organizzazzjonijiet ta’ operaturi fis-settur taż-żebbuġ.
(a) L-organizzazzjonijiet produtturi jridu jkunu komposti esklussivament minn produtturi taż-żebbuġ li mhumiex membri ta’ xi organizzazzjoni produttura oħra approvata taħt dan ir-Regolament li rċeviet għajnuna għall-produzzjoni kif riferit fl-Artikolu 5 tar-Regolament Nru 136/66/KEE għas-sena ta’ qabel is-sena tas-suq preċedenti jew iddepożitat dikjarazzjoni ta’ uċuh tar-raba għas-sena tas-suq korrenti; u
(i) għandhom għall-inqas 2500 membru produtturi jew
(ii) jagħtu kont għal 2 % ta’ produtturi taż-żebbuġ jew ta’ produzzjoni ta’ żejt taż-żebbuġa jew żebbuġ tal-mejda medju f’żoni reġjonali kkonċernati;
(b) L-assoċjazzjonijiet ta’ organizzazzjonijiet produtturi jridu jkunu komposti esklussivament minn organizzazzjonijiet produtturi approvati taħt punt (a) li mhumiex parti minn assoċjazzjoni oħra fl-organizzazzjonijiet produtturi approvati taħt dan ir-Regolament, u
(i) li għandhom għall-inqas 10 organizzazzjonijiet membri li huma stabbiliti f’diversi żoni reġjonali ta’ l-Istat Membru kkonċernat,
(ii) jew jagħtu kont għal mill-inqas 15 % tal-produzzjoni medja ta’ żejt taż-żebbuġa jew żebbuġ tal-mejda f’dak l-Istat Membru.
(ċ) L-organizzazzjonijiet ta’ operaturi oħra fis-settur taż-żebbuġ iridu jiġu komposti esklussivament minn operaturi fis-settur taż-żebbuġ li mhumiex parti minn organizzazzjoni oħra approvata taħt punt (ċ) u, fis-sena ta’ qabel is-sena tas-suq korrenti, jew iġġeneraw għall-inqas 50 % tal-valur tal-bejgħ tagħhom mill-ipproċessar ta’ żebbuġ jew il-bejgħ ta’ żejt taż-żebbuġa jew żebbuġ tal-mejda, jew biegħu aktar minn 5000 tunnellata metrika ta’ żejt taż-żebbuġa jew aktar minn 1000 tunnellata metrika ta’ żebbuġ tal-mejda u li għandhom għall-inqas:
(i) 20 operatur membru li jbiegħu fis-suq jew jipproċessaw kwantità totali akbar mill-ekwivalenti ta’ 15000 tunnellata metrika ta’ żejt taż-żebbuġa jew 3000 tunnellata metrika ta’ żebbuġa tal-mejda,
(ii) jew 15 % tal-produzzjoni medja ta’ żejt taż-żebbuġa jew żebbuġ tal-mejda ta’ l-Istat Membru konċernat.
(d) L-organizzazzjonijiet interbranch mgħarrfa mill-Istati Membri li fihom imexxu l-attivitajiet tagħhom fit-tifsira ta’ l-Artikolu 4a(2) tar-Regolament (KE) Nru 1638/98 u li jipprovdu rappreżentanza wiesgħa u bilanċjata ta’ l-attivitajiet ekonomiċi kollha magħquda mal-produzzjoni u l-ipproċessar ta’ u kummerċ, f’żejt taż-żebbuġa u/jew żebbuġ tal-mejda.
3. Mingħajr preġudizzju għall-Artikolu 10(1) ta’ dan ir-Regolament, organizzazzjonijiet ta’ operaturi fis-settur taż-żebbuġ u assoċjazzjonijiet tagħhom approvati taħt l-Artikolu 20c tar-Regolament Nru 136/66/KEE u organizzazzjonijiet ta’ operaturi oħra fis-settur taż-żebbuġ mgħarrfa mill-Istat Membru li jissottomettu programm tax-xogħol skond l-Artikolu 5 għandhom jitqiesu mwettqa taħt dan ir-Regolament fejn jilħqu l-kriterji msemmija f’paragrafi 1 u 2.
L-Artikolu 3
Il-proċedura għall-approvazzjoni ta’ organizzazzjonijiet ta’ operaturi fis-settur taż-żebbuġ
1. Għall-għanijiet ta’ approvazzjoni, organizzazzjonijiet ta’ operaturi fis-settur taż-żebbuġ iridu jiddepożitaw, sa’ data li trid tiġi stabbilita mill-Istat Membru imma mhux aktar tard mill-31 Marzu 2003, applikazzjoni li turi li jridu jilħqu l-kondizzjonijiet preskritti fl-Artikolu 2.
2. Matul ix-xahrejn li jiġu wara li jiġi depożitat il-fajl ta’ l-applikazzjoni sħiħ, l-organizzazzjonijiet ta’ operaturi fis-settur taż-żebbuġ għandhom jiġu approvati mill-Istat Membru u għandhom jirċievu numru ta’ approvazzjoni.
3. Approvazzjoni għandha titwarrab, tiġi sospiża jew irtirata immedjatament jekk l-organizzazzjoni ta’ l-operaturi fis-settur taż-żebbuġ ma tilħaqx il-kondizzjonijiet għall-approvazzjoni jew qed tiġi maħduma mill-korp nazzjonali kompetenti għal irregolaritajiet rigward dan ir-Regolament.
L-Artikolu 4
L-attivitajiet eliġibbli għal fondi tal-Komunità
1. L-attivitajiet li huma eliġibbli għal fondi tal-Komunità taħt l-Artikolu 4a tar-Regolament (KE) Nru 1638/98 (minn issa ‘l quddiem riferiti bħala ‘attivitajiet eliġibbli’) fiż-żona tas-segwiment tas-suq u tmexxija amministrattiva fis-setturi taż-żejt taż-żebbuġa jew żebbuġ tal-mejda huma:
(a) il-ġbir ta’ data dwar dak is-settur u dwar is-suq, skond l-ispeċifikazzjonijiet li għandhom x’jaqsmu mal-metodu, rappreżentattività ġeografika u preċiżjoni preskritti mill-awtorità nazzjonali kompetenti;
(b) it-tfassil ta’ upstudies, b’mod partikolari fuq suġġetti magħquda ma’ attivitajiet oħra provvduti fil-programm tax-xogħol ta’ l-organizzazzjoni ta’ l-operaturi kkonċernati.
2. Attivitajiet eliġibbli fil-qasam ta’ titjib ta’ l-impatti ambjentali ta’ koltivazzjoni taż-żebbuġ huma:
(a) l-operati kollettivi biex jinżammu msaġar taż-żebbuġ ta’ valur ambjentali għoli b’riskju ta’ l-abbandun, f’konformità ma’ kondizzjonijiet speċifiċi, fuq il-bażi ta’ kriterji oġġettivi, mill-awtorità nazzjonali kompetenti b’mod partikolari rigward iż-żoni li jistgħu jkunu eliġibbli u ż-żoni u n-numru minimu ta’ produtturi ta’ żejt taż-żebbuġa li jridu jkunu nvoluti biex jagħmlu l-operati msemmija effettivi;
(b) l-iżvilupp ta’ prattika agrikola tajba fit-tkabbir taż-żebbuġ, ibbażata fuq kriterji ambjentali adattati għal kondizzjonijiet lokali, it-tixrid tagħha fost kabbara taż-żebbuġ u s-segwiment ta’ l-applikazzjoni prattika tagħha;
(ċ) id-dimostrazzjonijiet prattiċi ta’ metodi ta’ teknika ta’ tkabbir taż-żebbuġ immirati lejn protezzjoni ambjentali u stewardship tal-kampanja;
(d) iż-żieda ta’ data ambjentali mas-sistema ta’ tagħrif ġeografiku (STĠ) riferita fl-Artikolu 2 tar-Regolament (KE) Nru 1638/98.
3. Attivitajiet eliġibbli fil-qasam ta’ titjib tal-kwalità ta’ produzzjoni ta’ żejt taż-żebbuġa u żebbuġ tal-mejda huma:
(a) it-titjib ta’ kondizzjonijiet għat-tkabbir (b’mod partikolari il-kontroll tad-dubbiena taż-żebbuġ, ħsad, twassil u ħażna ta’ żebbuġ qabel ma jiġu pproċessati, bi qbil ma’ l-ispeċifikazzjonijiet tekniċi preskritti mill-awtorità nazzjonali kompetenti;
(b) it-titjib ta’ kondizzjonijiet għall-ħażna u l-użu tar-residwi ta’ produzzjoni ta’ żejt taż-żebbuġa u żebbuġ tal-mejda;
(ċ) l-assistenza teknika għall-industrija ta’ l-ipproċessar taż-żejt taż-żebbuġa f’aspetti magħquda mal-kwalità ta’ prodotti;
(d) it-twaqqif u t-titjib ta’ laboratorji għall-analiżi ta’ żjut verġni taż-żebbuġa.
4. Attivitajiet eliġibbli fil-qasam ta’ traċċar, ċertifikazzjoni u protezzjoni tal-kwalità ta’ żejt taż-żebbuġa u żebbuġ tal-mejda huma:
(a) it-twaqqif u t-tmexxija ta’ sistemi li jippermettu li l-prodotti jiġu traċċati mill-kabbar taż-żebbuġ sa l-ippakkeġġjar u t-tikkettjar, bi qbil ma’ l-ispeċifikazzjonijiet dikjarati mill-awtorità nazzjonali kompetenti;
(b) it-twaqqif u t-tmexxija ta’ sistemi ta’ ċertifikazzjoni ta’ kwalità, ibbażati fuq sistema ta’ analiżi tar-riskju u spezzjonijiet fuq punti kritiċi, li huma f’konformità mal-kriterji tekniċi adottati mill-awtorità nazzjonali kompetenti;
(ċ) it-twaqqif u t-tmexxija ta’ sistemi biex tiġi monitorjata konformità ma normi li jattestjaw ma’ l-awtentiċità, il-kwalità u l-bejgħ fis-suq taż-żejt taż-żebbuġa u ż-żebbuġ tal-mejda imqegħda fis-suq, bi qbil ma’ l-ispeċifikazzjonijiet tekniċi preskritti mill-awtorità nazzjonali kompetenti.
5. L-attivitajiet li ġejjin m’għandhomx ikunu eliġibbli għal fondi tal-Komunità taħt l-Artikolu 4a tar-Regolament (KE) Nru 1638/98:
(a) l-attivitajiet li jirċievu fondi tal-Komunità oħra għajr dak provvdut fl-Artikolu 4a tar-Regolament (KE) Nru 1638/98;
(b) l-attivitajiet li jimmiraw lejn żieda diretta fil-produzzjoni jew jinvolvu żieda f’kapaċità ta’ ħażna jew ipproċessar;
(ċ) l-attivitajiet magħquda max-xiri jew il-ħażna ta’ żejt taż-żebbuġa jew żebbuġ tal-mejda jew li għandhom impatt fuq il-prezzijiet tagħhom;
(d) l-attivitajiet magħquda mal-promozzjoni kummerċjali ta’ żejt taż-żebbuġa jew żebbuġ tal-mejda;
(e) l-attivitajiet magħquda ma’ riċerka xjentifika.
6. L-Istati Membri jistgħu jadottaw kondizzjonijiet addizzjonali li jispeċifikaw l-attivitajiet eliġibbli riferiti f’paragrafi 1 sa 4 ta’ dan l-Artikolu, mingħajr ma jirrendu impossibbli l-implimentazzjoni jew preżentazzjoni ta’ attivitajiet f’dawn l-oqsma.
L-Artikolu 5
Il-programmi tax-xogħol ta’ l-organizzazzjonijiet ta’ l-operaturi fis-settur taż-żebbuġ
1. Il-programmi tax-xogħol eliġibbli għal fondi tal-Komunità taħt l-Artikolu 4a(1) tar-Regolament (KE) Nru 1638/98 għandhom jiġu komposti minn attivitajiet kif imsemmija fl-Artikolu 4 ta’ dan ir-Regolament u għandhom jitwettqu bejn l-1 ta’ Novembru 2002 u l-31 ta’ Ottubru 2004.
2. Kull organizzazzjoni ta’ operaturi fis-settur taż-żebbuġ approvata taħt dan ir-Regolament tista’ tiddepożita applikazzjoni għal fondi tal-Komunità għal programm wieħed tax-xogħol sa data li trid tiġi stabbilita mill-Istat Membru sa mhux aktar tard mill-31 ta’ Marzu 2003.
L-applikazzjoni għandha tikkonsisti minn dan li ġej:
(a) id-dettalji ta’ l-organizzazzjonijiet ta’ l-operaturi msemmija;
(b) it-tagħrif dwar il-kriterji ta’ għażla msemmija fl-Artikolu 6(1);
(ċ) id-deskrizzjoni u l-ġustifikazzjoni ta’ l-attivitajiet proposti, u tabella taż-żmien;
(d) l-ispiża ppjanata, maqsuma skond l-attività u skond l-oqsma ta’ attivitajiet kif imsemmi fl-Artikolu 4, bl-overheads imniżżla f’lista separatament, li m’għandhiex taqbeż 2 % tat-total, u t-tipi l-oħra prinċipali ta’ spiża;
(e) il-pjan finanzjarju skond l-oqsma ta’ attivitajiet imsemmija fl-Artikolu 4, li jindika b’mod partikolari l-fondi tal-Komunità li għalihom applikaw u, fejn xieraq, il-kontribuzzjonijiet finanzjarji minn operaturi u l-kontribuzzjoni nazzjonali;
(f) id-deskrizzjoni ta’ indikaturi kwantitattivi u kwalitattivi ta’ effiċjenza li jippermettu l-istima ta’ wara tal-programm;
(g) prova li sigurtà ta’ bank għal ammont ekwivalenti għal mill-inqas 5 % tal-fondi tal-Komunità mitluba ġiet depożitata;
(h) fejn xieraq, applikazzjoni għal ħlas bil-quddiem taħt l-Artikolu 8;
(i) dikjarazzjoni mill-organizzazzjoni kkonċernata b’riżultat li l-ebda fondi oħra tal-Komunità ma ngħataw għall-attivitajiet tal-programm;
(j) għal organizzazzjonijiet interbranch u assoċjazzjonijiet ta’ organizzazzjonijiet produtturi, dettalji ta’ l-organizzazzjonijiet ta’ operaturi responsabbli għall-implimentazzjoni attwali ta’ l-attivitajiet subcontracted fil-programmi tagħhom;
(k) għal organizzazzjonijiet ta’ operaturi fis-settur taż-żebbuġ li jiffurmaw parti minn assoċjazzjoni ta’ produtturi jew ta’ organizzazzjoni interbranch, dikjarazzjoni li l-attivitajiet provvduti fil-programmi tagħhom mhumiex koperti minn xi applikazzjoni oħra tal-fondi tal-Komunità taħt dan ir-Regolament.
L-Artikolu 6
L-għażla tal-programmi tax-xogħol
1. L-Istati Membri għandhom jagħżlu l-programmi tax-xogħol fuq il-bażi tal-kriterji li ġejjin:
(a) il-kwalità ġenerali tal-programm u l-konsistenza tiegħu mal-miri u l-prijoritajiet tas-settur taż-żebbuġ fiż-żona kkonċernata, kif preskritta mill-Istat Membru;
(b) is-suffiċjenza tar-riżorsi ta’ l-organizzazzjoni ta’ l-operaturi kkonċernati għall-għanijiet ta’ implimentazzjoni ta’ l-attivitajiet proposti;
(ċ) safejn iż-żona hija involuta fil-programm tax-xogħol;
(d) ir-relazzjoni bejn l-ammont ta’ fondi tal-Komunità mitluba u l-volum ta’ produzzjoni ta’ żebbuġ mibjugħa mill-membri ta’ l-organizzazzjoni ta’ l-operaturi kkonċernata;
(e) id-differenzi fis-sitwazzjoni ekonomika taż-żona involuta fil-programm tax-xogħol meqjus;
(f) l-eżistenza ta’ diversi oqsma ta’ attivitajiet u d-daqs tal-kontribuzzjoni finanzjarju mill-operaturi.
L-Istati Membri għandhom iqisu d-distribuzzjoni ta’ applikazzjonijiet fost it-tipi differenti ta’ organizzazzjonijiet ta’ operaturi fis-settur taż-żebbuġ imsemmija fl-Artikolu 2 u ta’ kemm jitkabbar żebbuġ f’kull żona.
2. L-Istati Membri għandhom jeskludu mill-proċess ta’ għażla kull programm ta’ xogħol li mhuwiex komplut jew jikkontjeni tagħrif mhux eżatt, jew jikkontjeni wieħed mill-attivitajiet riferiti fl-Artikolu 4(5).
3. Mhux aktar tard mill-31 ta’ Mejju 2003, l-Istati Membri għandhom japprovaw il-programmi tax-xogħol għal liema ingħataw il-fondi nazzjonali korrispondenti. L-Istati Membri għandhom jgħarrfu lill-organizzazzjonijiet ta’ l-operaturi kkonċernati bihom.
L-approvazzjoni finali ta’ programm tax-xogħol tista’ tkun soġġetta għall-inkorporazzjoni ta’ emendi ġudikati meħtieġa mill-Istat Membru.
Jekk il-programm tax-xogħol propost ma jiġix magħżul, l-Istati Membri għandhom jirrilaxxaw immedjatament is-sigurtà riferita fl-Artikolu 5(2)(g).
L-Artikolu 7
Emendi għall-programmi tax-xogħol
L-organizzazzjonijiet ta’ operaturi fis-settur taż-żebbuġ jistgħu, bi qbil ma’ proċedura preskritta mill-Istat Membru, jitolbu li l-programm tax-xogħol approvat tagħhom jiġi emendat rigward wieħed mill-oqsma ta’ attività msemmija fl-Artikolu 4, basta iżda li dan ma jinvolvix żieda fil-fondi.
Talbiet għal emenda għandhom jiġu akkumpanjati minn dokumenti ta’ appoġġ li jistabbilixxu raġunijiet għal u n-natura u l-implikazzjonijiet ta’ tibdiliet proposti.
L-Artikolu 8
Il-ħlasijiet bil-quddiem
1. L-organizzazzjoni ta’ l-operaturi fis-settur taż-żebbuġ li ddepożitat applikazzjoni skond l-Artikolu 5(2)(h) għandha tirċievi, taħt il-kondizzjonijiet riferiti fil-paragrafu 2 ta’ dan l-Artikolu, ħlas massimu bil-quddiem ta’ 90 % tal-kontribuzzjoni tal-Komunità provvduta fil-perjodu konċernat mill-programm tax-xogħol approvat.
2. Matul ix-xahar li jiġi wara l-approvazzjoni tal-programm tax-xogħol imsemmi, l-Istat Membru għandu jħallas lill-organizzazzjoni ta’ l-operaturi kkonċernata terz mill-ammont riferit fil-paragrafu 1 u, wara s-16 ta’ Ottubru 2003, iż-żewġ terzi li jibqgħu, la darba jkun ivverifikat li l-ewwel porzjon tal-ħlas bil-quddiem fil-fatt intefaq.
3. Il-pagamenti riferiti fil-paragrafu 2 għandhom ikunu suġġetti għad-depożitu ta’ sigurtà mill-organizzazzjonijiet ta’ l-operaturi kkonċernati bi qbil mar-Regolament (KEE) Nru 2220/85 ta’ ammont ugwali għal 110 % tal-ħlas bil-quddiem mitlub. Il-ħtieġa prinċipali fit-tifsira ta’ l-Artikolu 20 ta’ dak ir-Regolament hija l-implimentazzjoni tal-miżuri mniżżla f’lista fil-programm tax-xogħol approvat.
4. Sa data li trid tiġi stabbilita mill-Istat Membru imma mhux aktar tard mill-31 ta’ Mejju 2004, l-organizzazzjonijiet ta’ operaturi kkonċernati jistgħu jiddepożitaw applikazzjoni għar-rilaxx ta’ sigurtà riferita fil-paragrafu 3 sa ammont ugwali għal nofs l-ispiża attwalment imwettqa. L-Istat Membru jista’ jippreskrivi liema dokumenti ta’ appoġġ jrid jakkompanjaw din l-applikazzjoni u jispezzjonahom, u għandu jirrilaxxa s-sigurtajiet li jikkorrispondu għall-ispiża kkonċernata sa mhux aktar tard matul il-kors tat-tieni xahar ta’ wara dak li fih ġiet depożitata l-applikazzjoni.
L-Artikolu 9
Il-pagament ta’ fondi tal-Komunità
1. Għall-għanijiet ta’ pagament tal-fondi tal-Komunità taħt l-Artikolu 4a tar-Regolament (KE) Nru 1638/98 jew, fejn xieraq, il-bilanċ tiegħu, organizzazzjonijiet ta’ operaturi fis-settur taż-żebbuġ għandhom jiddepożitaw, sa data li trid tiġi stabbilita mill-Istat Membru imma mhux aktar tard mill-31 ta’ Jannar 2005, applikazzjoni ma’ l-awtorità nazzjonali kompetenti.
Il-fondi tal-Komunità li jikkorrispondu għall-applikazzjonijiet imsemmija fuq sottomessi wara dik id-data għandu jitnaqqas sa ammont ugwali għal 1 % kull ġurnata tax-xogħol li huma tard. Applikazzjonijiet sottomessi wara l-25 ta’ Frar 2005 m’għandhomx jiġu aċċettati.
2. Biex jiġu aċċettati l-applikazzjonijiet riferiti fil-paragrafu 1 għandhom jiġu akkumpanjati minn
(a) dokumenti ta’ appoġġ li jixhdu:
(i) l-ispiża effettwata fil-perjodu kkonċernat;
(ii) fejn xieraq, pagament tal-kontribuzzjonijiet finanzjarji ta’ l-operaturi u l-Istat Membru kkonċernat;
(b) rapport sommarju li jikkomprendi dan li ġej:
(i) deskrizzjoni tax-xogħol implimentat taħt il-programm, maqsum skond l-oqsma ta’ l-attività kif riferit fl-Artikolu 4;
(ii) fejn xieraq, il-ġustifikazzjoni u r-riperkussjonijiet finanzjarji tal-vojt bejn tbassir u xogħol attwalment implimentat;
(iii) evalwazzjoni tar-riżultati ibbażati fuq l-indikaturi preskritti fl-Artikolu 5(2)(f).
3. Fil-każ ta’ attivitajiet kompletati sal-31 ta’ Ottubru 2004 u għal liema jsir pagament wara dik it-temma taż-żmien, il-fondi tal-Komunità għandhom jitnaqqsu sa 1 % kull ġurnata tard fl-ewwel 30 ġurnata u sa 2 % għal kull ġurnata wara dan.
4. Matul it-tliet xhur ta’ wara x-xahar li fih il-fajl ta’ l-applikazzjoni sħiħa msemmija fil-paragrafu 1 hija depożitata, u ladarba jkunu wettqu l-eżami tad-dokumenti msemmija fil-paragrafu 2 u l-ispezzjonijiet imsemmija fl-Artikolu 10, l-Istati Membri għandhom iħallsu il-fondi tal-Komunità li huwa dovut u jirrilaxxaw is-sigurtà korrispondenti.
L-Artikolu 10
L-ispezzjonijiet u l-penali
1. L-Istati Membri għandhom jivverifikaw li l-kondizzjonijiet għall-konċessjoni ta’ fondi tal-Komunità jintlaħqu, b’mod partikolari rigward konformità mal-ħtiġijiet ta’ approvazzjoni, implimentazzjoni tal-programmi tax-xogħol approvati, l-ispiża attwalment implimentata u l-kontribuzzjoni finanzjarja mill-operaturi taż-żebbuġ ikkonċernati. Għal dan il-għan, għandhom iwettqu pjan ta’ kontroll li jinvolvi kampjun stabbilit fuq il-bażi ta’ analiżi tar-riskju u li jikkomprendi għall-inqas 30 % ta’ organizzazzjonijiet ta’ produtturi fis-settur taż-żebbuġ u l-organizzazzjonijiet ta’ l-operaturi l-oħra kollha fis-settur taż-żebbuġ li jirċievu l-fondi tal-Komunità taħt dan ir-Regolament.
2. L-Istati Membri għandhom jispeċifikaw jew, kif xieraq, jippreskrivu sistema ta’ penali għall-irregolaritajiet taħt dan ir-Regolament. Dawk il-penali jridu jkunu effettivi, proporzjonati u jaġixxu bħala deterrent u jikkomprendu, għall-każijiet l-aktar serji, irtirar ta’ approvazzjoni u penali finanzjarji ta’ ammont għall-inqas doppju ta’ dak tal-fondi tal-Komunità involuti fl-irregolarità.
3. Taħt is-sistema ta’ kontrolli msemmija fil-paragrafu 1, fajl individwali għandu jinfetaħ għal kull organizzazzjoni ta’ operaturi fis-settur taż-żebbuġ li kienet suġġetta għal spezzjonijiet. Dawn il-fajls għandhom jinkludu prova tal-verifikazzjoni u spezzjonijiet imwettqa u, fejn xieraq, indikazzjoni ta’ l-anomaliji li jkunu nstabu u l-penali applikati.
L-Artikolu 11
Il-komunikazzjonijiet mill-Istati Membri
1. Mhux aktar tard mill-31 ta’ Diċembru 2002 l-Istati Membri li jipproduċu żejt taż-żebbuġa għandhom jikkomunikaw lill-Kummissjoni id-disposizzjonijiet nazzjonali li għandhom x’jaqsmu b’mod partikolari ma’:
(a) il-kondizzjonijiet għall-approvazzjoni ta’ l-organizzazzjonijiet ta’ operaturi msemmija fl-Artikolu 2(2),
(b) l-ispeċifikazzjonijiet u l-kondizzjonijiet addizzjonali li għandhom x’jaqsmu ma’ l-attivitajiet eliġibbli msemmija fl-Artikolu 4(1), (2), (3), (4) u (6) ta’ dan ir-Regolament,
(ċ) il-miri u l-prijoritajiet tas-settur taż-żebbuġ imsemmija fl-Artikolu 6(1)(a),
(d) l-arranġamenti għas-sistema ta’ ħlas bil-quddiem imsemmi fl-Artikolu 8 u, fejn xieraq, is-sistema ta’ ħlas tal-fondi nazzjonali,
(e) il-pjan ta’ kontroll u s-sistema ta’ penali riferiti fl-Artikolu 10.
2. Qabel it-30 ta’ Ġunju 2003, l-Istati Membri għandhom jittrasmettu lill-Kummissjoni data dwar l-organizzazzjonijiet ta’ operaturi approvati fis-settur taż-żebbuġ u dwar il-programmi tax-xogħol approvati u l-karatteristiċi tagħhom, maqsuma skond it-tip ta’ organizzazzjoni produttiva riferita fl-Artikolu 2 ta’ dan ir-Regolament, skond ż-żona ta’ attività imsemmija fl-Artikolu 4 ta’ dan ir-Regolament u skond ż-żona reġjonali, u l-ammonti ta’ fondi miżmuma skond l-Artikolu 4a(1) tar-Regolament (KE) Nru 1638/98 għas-snin tas-suq 2002/03 u 2003/04.
3. Mhux aktar tard mit-30 ta’ April 2005, l-Istati Membri għandhom jittrasmettu lill-Kummissjoni rapport dwar l-implimentazzjoni ta’ dan ir-Regolament li jikkomprendi dan li ġej:
(a) numri ta’ programmi li għalihom jingħataw fondi, reċipjenti, żoni, mills, faċilitajiet ta’ pproċessar u volumi ta’ żejt u żebbuġ tal-mejda kkonċernati;
(b) karatteristiċi ta’ l-attivitajiet żviluppati f’kull wieħed miż-żoni ta’ attività msemmija fl-Artikolu 4;
(ċ) kull diskrepanza bejn attivitajiet ippjanati u attivitajiet attwalment imwettqa;
(d) deskrizzjoni u evalwazzjoni ta’ riżultati, ibbażati b’mod partikolari fuq l-evalwazzjonijiet tal-programmi tax-xogħol imsemmija fit-tielet indent ta’ l-Artikolu 9(2)(b)(iii);
(e) deskrizzjoni tal-kontrolli mwettqa u l-penali proposti u applikati skond l-Artikolu 10;
(f) spiża skond il-programm u skond iż-żona ta’ attività msemmija fl-Artikolu 4, u l-kontribuzzjonijiet finanzjarji Komunitarji, nazzjonali u ta’ l-operaturi.
L-Artikolu 12
Dħul fis-seħħ
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Novembru 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta’ Lulju 2002.